*****

ΑΠΟΦΑΣΗ ΤΗΣ ΕΠΙΤΡΟΠΗΣ

της 23ης Μαρτίου 1990

με την οποία επιτρέπεται στη Γερμανία να χρησιμοποιεί στατιστικά δεδομένα προγενέστερα εκείνων του προτελευταίου έτους και να μην λαμβάνει υπόψη ορισμένες κατηγορίες δραστηριοτήτων ή να χρησιμοποιεί κατά προσέγγιση εκτιμήσεις κατά τον υπολογισμό της βάσης των ιδίων πόρων που προέρχονται από το φόρο επί της προστιθέμενης αξίας

(Το κείμενο στη γερμανική γλώσσα είναι το μόνο αυθεντικό)

(90/179/Ευρατόμ, ΕΟΚ)

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας,

τη συνθήκη για την ίδρυση της Ευρωπαϊκής Κοινότητας Ατομικής Ενέργειας,

τον κανονισμό (ΕΟΚ, Ευρατόμ) αριθ. 1553/89 του Συμβουλίου της 29ης Μαΐου 1989 για το ομοιόμορφο οριστικό καθεστώς είσπραξης των ιδίων πόρων που προέρχονται από το φόρο επί της προστιθέμενης αξίας (1), και ιδίως το άρθρο 13,

Εκτιμώντας:

ότι η εφαρμογή του κανονισμού (ΕΟΚ, Ευρατόμ, ΕΚΑΧ) αριθ. 2892/77 του Συμβουλίου της 19ης Δεκεμβρίου 1977 σχετικά με τους ιδίους πόρους που προέρχονται από το φόρο επί της προστιθέμενης αξίας για την εφαρμογή της απόφασης της 21ης Απριλίου 1970 σχετικά με την αντικατάσταση των χρηματικών συνεισφορών των κρατών μελών από τους ιδίους πόρους των Κοινοτήτων (2), έληξε στις 31 Δεκεμβρίου 1988 και ότι οι εγκρίσεις που χορηγήθηκαν κατ' εφαρμογή του άρθρου 13 πρέπει να αναθεωρηθούν από την 1η Ιανουαρίου 1989 κατ' εφαρμογή του άρθρου 13 του κανονισμού (ΕΟΚ, Ευρατόμ) αριθ. 1553/89·

ότι, κατ' εφαρμογή του άρθρου 28 παράγραφος 3 της έκτης οδηγίας 77/388/ΕΟΚ του Συμβουλίου της 17ης Μαΐου 1977 για την εναρμόνιση των νομοθεσιών των κρατών μελών σχετικά με τους φόρους επί του κύκλου εργασιών - κοινό σύστημα φόρου προστιθέμενης αξίας: ενιαία φορολογική βάση (3), που στο εξής ονομάζεται «έκτη οδηγία», όπως τροποποιήθηκε τελευταία από την απόφαση 84/386/ΕΟΚ (4), τα κράτη μέλη μπορούν να συνεχίσουν να απαλλάσσουν ή να φορολογούν ορισμένες δραστηριότητες και ότι οι δραστηριότητες αυτές πρέπει να λαμβάνονται υπόψη κατά τον καθορισμό της βάσης των πόρων ΦΠΑ·

ότι η Γερμανία δεν είναι σε θέση να χρησιμοποιεί, για την κατανομή των δραστηριοτήτων ανά στατιστική κατηγορία, τα οριστικά δεδομένα των εθνικών λογαριασμών που αφορούν το προτελευταίο έτος πριν από το οικονομικό έτος για το οποίο πρέπει να υπολογιστεί η βάση των ιδίων πόρων ΦΠΑ, και για το λόγο αυτό πρέπει να της επιτραπεί να χρησιμοποιεί δεδομένα που λαμβάνει από τους εθνικούς λογαριασμούς που αφορούν άλλα έτη που προηγούνται του εν λόγω προτελευταίου έτους·

ότι, δεδομένου ότι η Γερμανία δεν είναι σε θέση να προβεί σε ακριβή υπολογισμό της βάσης των ιδίων πόρων ΦΠΑ για τέσσερις κατηγορίες δραστηριοτήτων που αναφέρονται στα παραρτήματα Ε και ΣΤ της έκτης οδηγίας και ότι ο υπολογισμός αυτός θα μπορούσε να προκαλέσει φόρτο διοικητικής εργασίας αδικαιολόγητο σε σχέση με τις επιπτώσεις των εν λόγω δραστηριοτήτων στη συνολική βάση των πόρων ΦΠΑ του συγκεκριμένου κράτους μέλους, πρέπει να της επιτραπεί να μην τις λαμβάνει υπόψη κατά τον υπολογισμό της βάσης ΦΠΑ·

ότι, δεδομένου ότι η Γερμανία είναι σε θέση να προβεί σε υπολογισμό χρησιμοποιώντας κατά προσέγγιση εκτιμήσεις για τους φόρους που δεν έχουν εισπραχθεί λόγω των προοδευτικών μειώσεων των φόρων βάσει του άρθρου 24 παράγραφος 2 της έκτης οδηγίας και για τέσσερις δραστηριότητες που απαριθμούνται στα παραρτήματα Ε και ΣΤ της έκτης οδηγίας, πρέπει να της επιτραπεί να υπολογίζει τη βάση ΦΠΑ χρησιμοποιώντας κατά προσέγγιση εκτιμήσεις·

ότι η Συμβουλευτική Επιτροπή Ιδίων Πόρων ενέκρινε την έκθεση η οποία περιλαμβάνει τις γνώμες των μελών της σχετικά με την παρούσα απόφαση,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

Για την κατανομή ανά συντελεστή, σύμφωνα με το άρθρο 4 παράγραφος 4 του κανονισμού (ΕΟΚ, Ευρατόμ) αριθ. 1553/89 του Συμβουλίου, επιτρέπεται στη Γερμανία από την 1η Ιανουαρίου 1989 να χρησιμοποιεί δεδομένα που λαμβάνει από τους εθνικούς λογαριασμούς του τρίτου ή τέταρτου έτους που προηγείται του προτελευταίου έτους πριν από το οικονομικό έτος για το οποίο πρέπει να υπολογιστεί η βάση των πόρων ΦΠΑ.

Άρθρο 2

Για τον υπολογισμό της βάσης των ιδίων πόρων που προέρχονται από το φόρο προστιθέμενης αξίας, από την 1η Ιανουαρίου 1989 επιτρέπεται στη Γερμανία να μην λαμβάνει υπόψη τις ακόλουθες κατηγορίες δραστηριοτήτων οι οποίες παρατίθενται στα παραρτήματα Ε και ΣΤ της έκτης οδηγίας:

1. Παροχές υπηρεσιών των πρακτορείων ταξιδίων που ενεργούν επ' ονόματι και για λογαριασμό του ταξιδιώτη, για ταξίδια που πραγματοποιούνται εκτός της Κοινότητας (παράρτημα Ε σημείο 15).

2. Εργασίες πραγματοποιούμενες από τυφλούς ή εργαστήρια τυφλών (παράρτημα ΣΤ σημείο 7).

3. Διαχείριση πιστώσεων και ενεγγύων πιστώσεων από πρόσωπο ή οργανισμό εκτός εκείνου που χορήγησε την πίστωση (παράρτημα ΣΤ σημείο 13).

Άρθρο 3

Για τον υπολογισμό της βάσης των πόρων που προέρχονται από το φόρο προστιθέμενης αξίας, από την 1η Ιανουαρίου 1989 επιτρέπεται στη Γερμανία να υπολογίζει, χρησιμοποιώντας κατά προσέγγιση εκτιμήσεις, τους φόρους που δεν έχουν εισπραχθεί λόγω των προοδευτικών μειώσεων του φόρου οι οποίες χορηγήθηκαν βάσει του άρθρου 24 παράγραφος 2 της έκτης οδηγίας, καθώς και για ορισμένες κατηγορίες δραστηριοτήτων οι οποίες παρατίθενται στα παραρτήματ Ε και ΣΤ της έκτης οδηγίας:

1. Προοδευτική μείωση του φόρου για τις μικρές επιχειρήσεις.

2. Παραδόσεις ειδών οδοντικής προθετικής και σχετικές παροχές υπηρεσιών από οδοντοτεχνίτες καθώς και παραδόσεις ειδών οδοντικής προθετικής που πραγματοποιούνται από οδοντιάτρους, εφόσον οι προθέσεις αυτές κατασκευάζονται από τους ίδιους τους οδοντιάτρους (παράρτημα Ε πρώην σημείο 2).

3. Παροχές υπηρεσιών και παραδόσεις αγαθών παρεπόμενες προς τις παροχές αυτές, οι οποίες πραγματοποιούνται από τις δημόσιες ταχυδρομικές υπηρεσίες στον τομέα των τηλεπικοινωνιών, με εξαίρεση την κατάργηση και τη συντήρηση από την ομοσπονδιακή διοίκηση των σχετικών θαλάμων τηλεφωνικών εγκαταστάσεων (παράρτημα ΣΤ σημείο 5).

4. Φύλαξη και διατήρηση τίτλων (παράρτημα ΣΤ πρώην σημείο 15).

5. Παραδόσεις κτιρίων και γηπέδων που ορίζονται στο άρθρο 4 παράγραφος 3 της έκτης οδηγίας (γήπεδα με νέα κτίρια και γήπεδα προς ανοικοδόμηση) (παράρτημα ΣΤ σημείο 16).

Άρθρο 3

Η παρούσα απόφαση απευθύνεται στην Ομοσπονδιακή Δημοκρατία της Γερμανίας.

Βρυξέλλες, 23 Μαρτίου 1990.

Για την Επιτροπή

Peter SCHMIDHUBER

Μέλος της Επιτροπής

(1) ΕΕ αριθ. L 155 της 7. 6. 1989, σ. 9.

(2) ΕΕ αριθ. L 336 της 27. 12. 1977, σ. 8.

(3) ΕΕ αριθ. L 145 της 13. 6. 1977, σ. 1.

(4) ΕΕ αριθ. L 208 της 3. 9. 1984, σ. 58.